คลังรวบหัวรวบหางขายสลากใบละ80บ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังรวบหัวรวบหางขายหวยใบละ 80 บาท ลดต้นทุน
นายมนัส แจ่มเวหา ผู้ตรวจราชการกระทรวงการคลัง ในฐานะประธานกรรมการสำนักงานสลากกินแบ่งรัฐบาล เปิดเผยว่า เร็วๆ นี้ จะหารือกับคณะกรรมการสลากกินแบ่งรัฐบาล เพื่อขอมติในการปรับเปลี่ยนการพิมพ์สลาก จากเดิมที่จำหน่ายเป็นคู่ติดกัน 2 ฉบับ ราคาฉบับละ 40 บาท หรือคู่ละ 80 บาท ก็จะขายเป็นฉบับเดียวในราคา 80 บาท เพื่อประหยัดต้นทุน ส่วนการจัดสรรเงินรางวัลก็จะปรับเพิ่มขึ้นจากเดิมรางวัลที่ 1 ฉบับละ 2 ล้านบาท มาเป็นรางวัลเดียว 4 ล้านบาท
“ผมสงสัยมานานแล้วว่าเราจะขายแยกเป็น 2 ฉบับในใบเดียวทำไม ไม่ขายเป็นใบเดียวเพื่อประหยัดต้นทุนไปเลย ซึ่งตามกฎหมายกำหนดให้พิมพ์ 2 ฉบับในใบเดียว แต่ในทางปฏิบัติไม่มีใครซื้อแยกจึงน่าจะปรับเปลี่ยน” นายมนัส กล่าว
นอกจากนี้ จะเสนอให้คณะกรรมการพิจารณาการเปิดให้เอกชนและหน่วยงานราชการเช่าพื้นที่บนหน้าใบสลากกินแบ่งรัฐบาลโฆษณาได้เพื่อหารายได้เพิ่ม โดยคาดว่าการพิจารณาข้อกฎหมาย การกำหนดร่างทีโออาร์ให้เช่าพื้นที่จะแล้วเสร็จในปีงบประมาณ 2554
ทั้งนี้ จากข้อมูลปัจจุบันการพิมพ์สลากมีต้นทุนต่อใบฉบับละ 0.16 บาท หรือต่อคู่ที่ 0.32 บาท พิมพ์ต่องวด 64 ล้านใบ ก็ตก 10 ล้านบาท เมื่อเปลี่ยนมาเป็นขายใบเดียว 80 บาท ก็จะเหลือต้นทุนต่อใบ 0.16 บาท 
นายวันชัย สุระกุล ผู้อำนวยการสำนักงานสลากกินแบ่งรัฐบาล กล่าวว่า พร้อมดำเนินการทำตามนโยบาย แต่การรวมเหลือใบเดียวจะลดจำนวนสลากให้น้อยลง จะทำให้สลากเกินราคาสูงขึ้น เพราะความต้องการมากแต่ของมีน้อย